  Майя Бывальцева Удмуртиын бесерманъёс сярысь фильм кылдытозы. Саклык висъямын луоз калыклэн вашкала лулчеберетъя кылёсбурезлы сӥзем объектъёслы, соос Ижкарын, Балезино но Юкаменск ёросъёсын интыяськемын. Со сярысь ивортэ элькунысь лулчеберетъя но туризмъя министерство. Авторъёсыз — Россиысь Финн-угор лулчеберетъя центрлэн съёмочной группаез — улосвылын 27–30 куарусёнэ ужалозы. Соослы юрттоз Калык творчествоя элькун юрт — Егитъёслэн юртсы. Фильмлэн геройёсыз луозы гуртын улӥсьёс, калык кырӟанъёсты быдэстӥсьёс, усточиос, истирияя но лулчеберетъя кылёсбурез эскерисьёс, бесерманъёслэсь лулчеберетсэс но йылолъёссэс дышетӥсь пиналъёс. Озьы ик фильме пыроз йӧскалык дӥськут, сиён-юон, чеберлыко киужъёс сярысь ивортодэт. Тодэ вайытом, «Росси Федерациысь финн-угор лулчеберетъя центрлэн» филиалэз этнографияя видеоматериалъёс кылдытон бордын мыло-кыдо ужа 2009-тӥ арысен. Туннэ нуналлы финн-угор калыкъёслэн лулчеберетъёссы сярысь 13 фильмъёс кылдытэмын. Тегъёс: Лулчеберет Ижкар Балезино Удмуртия фильм йӧскалыклулчеберет бесерманъёс Юкаменск  